Voorwoord

Die Bybel is baie eeue oud. Trouens, die laaste boek van die Ou Testament is lank voor die geboorte van Christus geskryf terwyl die Nuwe Testament tot stand gekom het teen die einde van die eerste eeu n.C. Tog is die boodskap van hierdie boek uit die verre verlede steeds nuut en vars vir elke generasie.

As die lewegewende Woord van die Lewende God is dit deur die eeue heen en tot vandag toe steeds die bron van krag en vertroosting vir miljoene gelowiges wat soos Paulus met oortuiging kon sê:

... geen dood of lewe of engele of magte of teenswoordige of toekomstige dinge of kragte of hoogte of diepte of enigiets anders in die skepping kan ons van die liefde van God skei nie, die liefde wat daar is in Christus Jesus ons Here.

Romeine 8:38b-39

In ŉ wêreld vol onsekerheid twyfel mense egter oor die waarde van geloof. Anders as Paulus is hulle nie oortuig van God se onwrikbare liefde vir hulle nie. Dikwels soek hulle sekerheid in hulleself en in tydelike dinge terwyl hulle die ewige waarhede wat in die Bybel staan uit die oog verloor.

Hierdie seleksie uit die Bybel is saamgestel om jou te help om die werklikheid van God se liefdevolle en ewigdurende teenwoordigheid in jou lewe te herontdek. Wanneer jy hierdie Woord van God wat deur die eeue standgehou het, lees, mag dit vir jou woorde van wysheid wees wat die pad vorentoe vir jou belig.

Dit het ek wel ingesien dat dit ŉ mens meer baat om wysheid te hê as om dit nie te hê nie, net soos lig ŉ mens meer baat as duisternis.

Prediker 2:13

God – die Almagtige Skepper

God het die hemel en die aarde gemaak

Kom ons begin deur te kyk wat die Bybel ons leer oor God se skepping en oor Hom as die Skepper en Heerser van die wêreld.

God, wat die wêreld met alles wat daarin is, gemaak het, Hý is die Here van hemel en aarde, en Hy woon nie in tempels wat deur mense gemaak is nie. Hy het ook nie nodig dat mense Hom versorg nie. Inteendeel, dit is Hy wat aan almal lewe en asem en alles gee.

Handelinge 17:24-25

“Niks is vir God onmoontlik nie.”

Lukas 1:37

Alles het deur Hom tot stand gekom: ja, nie ŉ enkele ding wat bestaan, het sonder Hom tot stand gekom nie.

Johannes 1:3

Waar is iemand soos U, Here?

U is groot, die mag van u Naam is groot.

Dit is die Here wat met sy krag die aarde gemaak het,

wat met sy wysheid die wêreld gevestig het

en met insig die hemel oopgesprei het.

Jeremia 10:6,12

So sê die Here, die Heilige van Israel,

die Skepper van Israel:

Ek het die aarde gemaak;

die mensdom wat daarop is, het Ek geskep.

Ek het met my hande die hemel oopgespan

en Ek het aan al die hemelliggame hulle opdragte gegee.

Jesaja 45:11a,12

“Here, ons God, U is waardig om die heerlikheid en die eer en die mag te ontvang omdat U alles geskep het;

deur u wil het alles ontstaan en is dit geskep.”

Openbaring 4:11

God het die mens gemaak

In Genesis lees ons dat God Adam, die eerste mens, gemaak het deur hom uit die stof van die aarde te vorm. Toe God sy asem in hom geblaas het, het hy ŉ lewende wese geword.

Die Here God het toe die mens gevorm uit stof van die aarde en lewensasem in sy neus geblaas, sodat die mens ŉ lewende wese geword het.

Genesis 2:7

God het die mens geskep as sy verteenwoordiger, as beeld van God het Hy die mens geskep, man en vrou het Hy hulle geskep.

Genesis 1:27

God se doel met die mens

As ŉ verdere teken van sy liefde en vertroue het God nie slegs die mens na sy eie beeld gemaak nie, maar Hy het hom in beheer van die skepping geplaas om dit te bestuur en te versorg:

Die Here God het die mens in die tuin laat woon om dit te bewerk en op te pas.

Genesis 2:15

U laat hom heers oor die werk van u hande,

U het alles aan hom onderwerp:

skape en beeste, alles;

selfs die diere in die veld,

die voëls in die lug,

en die visse in die see

wat die oseane deurkruis.

Psalm 8:7-9

... dit is Hy wat aan almal lewe en asem en alles gee. Uit een mens het Hy al die nasies gemaak. Hy het hulle gemaak om oor die hele aarde te woon. Hy het bepaal hoe lank hulle sal bestaan en waar hulle sal woon. God het hulle gemaak om Hom te soek, al sou hulle ook moes rondtas om Hom te vind. Hy is nie ver van enigeen van ons af nie, want deur Hom lewe ons, beweeg ons en bestaan ons.

Handelinge 17:25b-28a

Die mens verwerp God

Die mens se antwoord op die vertroue wat God in hom gestel het, was om ongehoorsaam te wees en sy liefdevolle kameraadskap te verwerp. Die gevolg was dat sonde in die wêreld gekom het. Die bewyse van die mens se sondigheid is oorweldigend.

Dit is hulle wat die waarheid van God verruil vir die leuen. Hulle dien en vereer die skepsel in plaas van die Skepper, aan wie die lof toekom vir ewig. Amen.

Romeine 1:25

Almal het gesondig, en het nie deel aan die heerlikheid van God nie.

Romeine 3:23

Uit die hart kom slegte gedagtes: moord, owerspel, onkuisheid, diefstal, vals getuienis, kwaadpratery.

Matteus 15:19

Van die hemel af kyk die Here die mense deur

om te sien of daar één verstandige is,

één wat na die wil van God vra.

Almal het afgedwaal,

die laaste een het ontaard;

daar is niemand wat goed doen nie,

selfs nie één nie.

Psalm 14:2-3

Hoe weet ons wat sonde is?

Die mens is nie onkundig oor God se wette nie maar weens sy sondigheid het hy gekies om sy eie pad te volg. God het aan ons die Tien Gebooie gegee en in die Nuwe Testament som Jesus God se gebod op sodat ons dit kan verstaan en daarvolgens kan leef.

Toe het God al hierdie gebooie aangekondig:

“Ek is die Here jou God wat jou uit Egipte, uit die plek van slawerny, bevry het. Jy mag naas My geen ander gode hê nie.

“Jy mag nie vir jou ŉ beeld of enige afbeelding maak van wat in die hemel daarbo of op die aarde hieronder of in die water onder die aarde is nie. Jy mag hulle nie vereer of dien nie, want Ek, die Here jou God, eis onverdeelde trou aan My. Ek reken kinders die sondes van hulle vaders toe, selfs tot in die derde en vierde geslag van dié wat My haat, maar Ek betoon my liefde tot aan die duisendste geslag van dié wat My liefhet en my gebooie gehoorsaam.

“Jy mag die Naam van die Here jou God nie misbruik nie, want die Here sal die een wat sy Naam misbruik, nie ongestraf laat bly nie.

“Sorg dat jy die sabbatdag heilig hou. Ses dae moet jy werk en alles doen wat jy moet, maar die sewende dag is die sabbat van die Here jou God. Dan mag jy geen werk doen nie, nie jy of jou seun of jou dogter of die man of vrou wat vir jou werk, of enige dier van jou of die vreemdeling by jou nie. Die Here het in ses dae die hemel en alles daarin gemaak, die aarde en alles daarop, die see en alles daarin. Op die sewende dag het Hy gerus, en daarom het die Here dit as gereelde rusdag geheilig.

“Eer jou vader en jou moeder, dan sal jy lank bly woon in die land wat die Here jou God vir jou gee.

“Jy mag nie moord pleeg nie.

“Jy mag nie egbreuk pleeg nie.

“Jy mag nie steel nie.

“Jy mag nie vals getuienis teen ŉ ander gee nie.

“Jy mag nie iemand anders se huis begeer nie. Jy mag nie sy vrou begeer nie, ook nie ŉ slaaf of slavin, ŉ bees of ŉ donkie, of enigiets anders wat aan hom behoort nie.”

Eksodus 20:1-17

Die wet oortuig ons van sonde

Inteendeel, ek sou nie geweet het wat sonde is nie, as dit nie deur die wet was nie. Ek sou byvoorbeeld nie geweet het dat dit sonde is om te begeer nie as die wet nie gesê het: “Jy mag nie begeer nie.”

Romeine 7:7b

Jesus som die wet as volg op:

“ ‘Jy moet die Here jou God liefhê met jou hele hart en met jou hele siel’ en met jou hele verstand. Dit is die grootste en die eerste gebod. En die tweede, wat hiermee gelyk staan, is: ‘Jy moet jou naaste liefhê soos jouself.’ In hierdie twee gebooie is die hele wet en die profete saamgevat.”

Matteus 22:37-40

Die gevolge van sonde

Soos Adam en Eva wat vir God weggekruip het toe hulle agterkom dat hulle verkeerd gedoen het, so word ons van God geskei wanneer ons nie sy wil doen nie.

Dit is julle oortredinge wat skeiding gebring het

tussen julle en julle God,

dit is julle sondes wat maak dat Hy Hom nie aan julle steur nie

en nie na julle wil luister nie.

Jesaja 59:2

Die dinge waarmee die sondige natuur van die mens hom besig hou, is immers vyandskap teen God. Die sondige natuur onderwerp hom nie aan die wet van God nie, dit kan trouens ook nie. Dié wat hulle deur hulle sondige natuur laat beheers, kan nie die wil van God doen nie.

Romeine 8:7-8

God veroordeel sonde

Sonde druis in teen God se natuur en daarom moet dit gestraf word.

God openbaar vanuit die hemel sy toorn oor al die goddeloosheid en ongeregtigheid van die mense wat die waarheid deur hulle ongeregtigheid probeer onderdruk.

Romeine 1:18

Elkeen van ons sal dus oor homself aan God rekenskap moet gee.

Romeine 14:12

Moenie oor mekaar kla nie, broers, sodat julle nie veroordeel word nie. Die Regter staan al voor die deur.

Jakobus 5:9

Jesus Christus – redder van die mensdom

God bewys sy liefde deur sy Seun aan ons te gee. Hy het soos ons geword en onder ons kom woon om ons die pad te wys.

Die Woord het mens geword en onder ons kom woon. Ons het sy heerlikheid gesien, die heerlikheid wat Hy as die enigste Seun van die Vader het, vol genade en waarheid.

Johannes 1:14

Maar God is ryk in barmhartigheid en het ons innig lief. Deur sy groot liefde het Hy ons wat dood was as gevolg van ons oortredings, saam met Christus lewend gemaak. Uit genade is julle gered! Ja, in Christus Jesus het Hy ons saam met Hom opgewek uit die dood en ons saam met Hom ŉ plek in die hemel gegee.

Efesiërs 2:4-6

Daar is immers net een God, en daar is net een Middelaar tussen God en die mense, die mens Christus Jesus wat Homself as ŉ losprys vir almal gegee het. Dit was op die bestemde tyd die bewys van die bedoeling van God.

1 Timoteus 2:5-6

Wie in Hom glo, word nie veroordeel nie; wie nie glo nie, is reeds veroordeel omdat hy nie in die enigste Seun van God glo nie.

Johannes 3:18

Daar is dus nou geen veroordeling vir dié wat in Christus Jesus is nie.

Romeine 8:1

Christus is God se geskenk aan die mensdom

Christus is soos die Vader

Jesus Christus is die Seun van God en God self. Hy is die inkarnasie van God die Vader op aarde.

Die Seun is die beeld van God,

van God wat self nie gesien kan word nie.

Die Seun is die Eerste, verhewe bo die hele skepping.

Kolossense 1:15

“God het die wêreld so liefgehad dat Hy sy enigste Seun gegee het, sodat dié wat in Hom glo, nie verlore sal gaan nie maar die ewige lewe sal hê. God het nie sy Seun na die wêreld toe gestuur om die wêreld te veroordeel nie, maar sodat die wêreld deur Hom gered kan word.”

Johannes 3:16-17

In die verlede het God baie keer en op baie maniere met ons voorvaders gepraat deur die profete, maar nou, in hierdie laaste dae, het Hy met ons gepraat deur die Seun. God het Hom deur wie Hy die wêreld geskep het, ook erfgenaam van alles gemaak. Uit Hom straal die heerlikheid van God en Hy is die ewebeeld van die wese van God. Hy hou alle dinge deur sy magswoord in stand.

Hebreërs 1:1-3a

Niemand het God ooit gesien nie. Sy enigste Seun, self God, wat die naaste aan die Vader is, dié het Hom bekend gemaak.

Johannes 1:18

Terwyl Jesus die mense in die tempel leer, het Hy uitgeroep: “Ja, julle ken My, en julle weet ook waar Ek vandaan kom. En tog het Ek nie uit my eie gekom nie, maar dit is die ware God wat My gestuur het, en vir Hom ken julle nie. Ek ken Hom, omdat Ek van Hom af kom en Hy My gestuur het.”

Johannes 7:28-29

“Julle moet nie ontsteld wees nie. Glo in God; glo ook in My.”

Toe sê Filippus vir Hom: “Here, wys vir ons die Vader, en dit is vir ons genoeg.”

En Jesus sê vir hom: “Ek is al so lank by julle, en ken jy My nie, Filippus? Wie My sien, sien die Vader. Hoe kan jy dan sê: ‘Wys vir ons die Vader’? Glo jy nie dat Ek in die Vader is en die Vader in My nie? Die woorde wat Ek met julle praat, praat Ek nie uit my eie nie; maar dit kom van die Vader wat in My bly en sy werke doen. Glo in My omdat Ek in die Vader is en die Vader in My; of anders, glo op grond van die werke self.”

Johannes 14:1,8-11

U het Hom immers die volmag oor die hele mensdom gegee om aan almal wat U Hom gegee het, die ewige lewe te gee.

Johannes 17:2

Christus neem ons oortredinge op Hom

God kan sonde nie verdra nie aangesien Hy self vlekkeloos is. Sonde moet gestraf word maar God het ons so liefgehad dat Hy sy Seun gestuur het om die straf vir ons sondes te dra.

Maar God bewys sy liefde vir ons juis hierin dat Christus vir ons gesterf het toe ons nog sondaars was.

Romeine 5:8

Die loon wat die sonde gee, is die dood; die genadegawe wat God gee, is die ewige lewe in Christus Jesus ons Here.

Romeine 6:23

Ook Christus het een maal vir die sondes gely, die onskuldige vir die skuldiges, om julle na God te bring, Christus wat as mens doodgemaak is, maar deur die Gees lewend gemaak is.

1 Petrus 3:18

Deur die bloed van sy Seun is ons verlos en is ons oortredinge vergewe kragtens die ryke genade van God.

Efesiërs 1:7

Maar nou het Hy ook julle met Homself versoen deurdat sy Seun as mens gesterwe het om julle heilig, sonder smet en onberispelik voor Hom te stel.

Kolossense 1:22

Christus oorwin die dood en gee die ewige lewe

Ons het saam met Christus gesterwe; daarom glo ons dat ons ook saam met Hom sal lewe. Ons weet dat Christus wat uit die dood opgewek is, nie weer kan sterwe nie; die dood het nie meer mag oor Hom nie. Hy het gesterwe en is eens en vir altyd vir die sonde dood. Nou lewe Hy, en Hy lewe vir God. Julle moet dus altyd onthou dat ook júlle vir die sonde dood is, maar vir God lewe, omdat julle een is met Christus Jesus.

Romeine 6:8-11

Omdat die Gees van Hom deur wie Jesus uit die dood opgewek is, in julle woon, sal Hy deur wie Christus uit die dood opgewek is, ook julle sterflike liggame lewend maak deur sy Gees wat in julle woon.

Romeine 8:11

God het deur sy krag die Here uit die dood opgewek en so sal Hy ons ook opwek.

1 Korintiërs 6:14

Christus het vir ons sondes gesterf, volgens die Skrifte; Hy is begrawe en op die derde dag opgewek, volgens die Skrifte.

1 Korintiërs 15:3b-4

God veroordeel sonde deur Christus

“… want Hy het ŉ dag bepaal waarop Hy regverdig oor die wêreld gaan oordeel deur ŉ Man wat Hy uitgekies het. As bewys daarvan vir almal, het Hy Hom uit die dood laat opstaan.”

Handelinge 17:31

“Self veroordeel die Vader niemand nie, maar die oordeel het Hy geheel en al aan die Seun oorgelaat.”

“Hy het Hom ook volmag gegee om te oordeel, omdat Hy die Seun van die mens is. Moenie hieroor verbaas wees nie: daar kom ŉ tyd wanneer almal wat in die grafte is, sy stem sal hoor en sal uitgaan. Dié wat goed gedoen het, sal opstaan en lewe, en dié wat verkeerd gedoen het, sal opstaan en veroordeel word.”

Johannes 5:22,27-29

Die sleutel tot God se gawe is geloof

Wat is geloof?

Om te glo, is om oortuig te wees van die waarheid en betroubaarheid van dit waarin jy glo en om jou optrede daarvolgens in te rig.

Om te glo, is om seker te wees van die dinge wat ons hoop, om oortuig te wees van die dinge wat ons nie sien nie.

En wat moet ek nog meer sê? Die tyd ontbreek my om te vertel van Gideon, Barak, Simson en Jefta, van Dawid, Samuel en die profete. Deur die geloof het hulle koninkryke verower, die reg van God gehandhaaf en verkry wat God beloof het; hulle het leeus se bekke toegestop, gloeiende vuur geblus en aan die swaard ontkom; hulle het in swakheid krag ontvang, was sterk in oorlog en het die leërs van vreemdes op die vlug gejaag. Vroue het hulle dooies teruggekry, opgewek uit die dood. Ander gelowiges wou nie die prys vir hulle eie vrylating betaal nie en is doodgemartel; hulle wou die opstanding tot ŉ beter lewe deelagtig word.

Hebreërs 11:1,32-35

Geloof is om in jou hart te glo voordat jy met jou oë sien

… want ons lewe deur geloof, nie deur sien nie.

2 Korintiërs 5:7

Geloof beteken om in Jesus Christus te glo

As jy met jou mond bely dat Jesus die Here is, en met jou hart glo dat God Hom uit die dood opgewek het, sal jy gered word. Met die hart glo ons, en ons word vrygespreek; en met die mond bely ons, en ons word gered.

Romeine 10:9-10

“Dit verseker Ek julle: Wie luister na wat Ek sê, en in Hom glo wat My gestuur het, het die ewige lewe. Hy word nie veroordeel nie, maar het reeds uit die dood na die lewe oorgegaan.”

Johannes 5:24

“Dit is die wil van my Vader: dat elkeen wat die Seun sien en in Hom glo, die ewige lewe sal hê; en Ek sal hom op die laaste dag uit die dood laat opstaan.”

Johannes 6:40

Geloof beteken om Christus te gehoorsaam

As jy doen wat Christus vra, gee jy egtheid aan jou geloof.

As ons die gebooie van God gehoorsaam, weet ons daaraan dat ons Hom ken. Iemand wat sê: “Ek ken Hom,” maar nie sy gebooie gehoorsaam nie, is ŉ leuenaar, en die waarheid is nie in hom nie. Wie sy woord egter gehoorsaam – in hom het die liefde van God werklik sy doel volkome bereik. Hieraan weet ons dat ons in Hom is.

1 Johannes 2:3-5

En dít is sy gebod: Ons moet in sy Seun, Jesus Christus, glo en ons moet mekaar liefhê ooreenkomstig die gebod wat Hy ons gegee het. Wie sy gebooie gehoorsaam, bly in God en God in hom. Hiéraan weet ons dat Hy in ons bly: Hy het ons sy Gees gegee.

1 Johannes 3:23-24

Die liefde vir God bestaan dan daarin dat ons sy gebooie gehoorsaam. Sy gebooie is ook nie moeilik om te gehoorsaam nie.

1 Johannes 5:3

Laat ons ons dan reinig van alles wat liggaam en gees verontreinig, en ons in gehoorsaamheid aan God volkome aan Hom toewy.

2 Korintiërs 7:1b

Geloof beteken om berou te hê

Berou is om ŉ diepgaande verandering van gedagte en optrede te ondergaan. Dit beteken om die rug te keer op die ou self en God se weg te volg.

Bring my terug na U toe dat ek my kan bekeer,

want U is die Here my God.

Jeremia 31:18b

En nou moet jy vir jou volk sê: So sê die Here die Almagtige: Bekeer julle tot My, sê die Here die Almagtige, dan sal Ek weer by julle wees, sê die Here die Almagtige.

Sagaria 1:3

Hy het gesê: “Die tyd het aangebreek, en die koninkryk van God het naby gekom. Bekeer julle en glo die evangelie.”

Markus 1:15

Geloof beteken om jou vertroue in Christus te plaas

Selfs ons beste dade is onvolmaak en deur sonde aangetas. Dit is tyd om jou vertroue in Christus te plaas en op te hou om op jou eie krag staat te maak. Die apostel Paulus sê:

As iemand meen dat hy op uiterlike dinge kan vertrou, ek nog meer: ek is op die agste dag besny, van geboorte ŉ Israeliet, uit die stam Benjamin, ŉ egte Hebreër, in wetsopvatting was ek ŉ Fariseër, in my ywer ŉ vervolger van die kerk, in onderhouding van die wet van Moses om vryspraak te kry, onberispelik.

Maar wat eers vir my ŉ bate was, beskou ek nou as waardeloos ter wille van Christus, ja, nog meer: ek beskou alles as waardeloos, want om Christus Jesus, my Here, te ken, oortref alles in waarde. Ter wille van Hom het ek alles prysgegee en beskou ek dit as verwerplik sodat ek Christus as enigste bate kan verkry en een met Hom kan wees: vrygespreek, nie omdat ek die wet onderhou nie, maar omdat ek in Christus glo. Dit is die vryspraak wat God gee omdat ŉ mens in Hom glo. Al wat ek wens, is om Christus te ken, die krag van sy opstanding te ondervind en deel te hê aan sy lyding deur aan Hom gelyk te word in sy dood, in die verwagting dat ek self deel sal hê aan die opstanding uit die dood.

Filippense 3:4b-11

Geloof beteken om aan Christus te behoort

Jy is duur gekoop met die bloed van Christus en daarom behoort jy aan Hom!

Julle behoort nou aan iemand anders, aan Hom wat uit die dood opgewek is. Daarom moet ons nou ŉ vrugbare lewe lei in diens van God.

Romeine 7:4c

Of ons dan lewe en of ons sterwe,

ons behoort aan die Here.

Hiervoor het Christus ook gesterf en weer lewend geword: om Here te wees van die dooies en die lewendes.

Romeine 14:8b-9

... maar julle behoort aan Christus en Christus aan God.

1 Korintiërs 3:23

Julle het die Heilige Gees, wat in julle woon, van God ontvang, en julle behoort nie aan julleself nie: julle is gekoop, en die prys is betaal. Julle moet God dus in julle liggaam verheerlik.

1 Korintiërs 6:19b-20

Hoe sal ons weet dat al hierdie dinge waar is?

Deur die getuienis van die Heilige Gees

Die Heilige Gees is die derde persoon in die Drie-eenheid wat teenwoordig was sedert die begin en steeds onder ons woon.

Ek sal die Vader vra, en Hy sal vir julle ŉ ander Voorspraak stuur om vir ewig by julle te wees …

... en wanneer die Vader in my Naam die Voorspraak, die Heilige Gees, stuur, sal Hy julle alles leer en julle herinner aan alles wat Ek vir julle gesê het.

Johannes 14:16,26

En wanneer Hy kom, sal Hy bewys dat die wêreld skuldig is aan sonde, en dat die reg aan my kant is, en dat die oordeel al gekom het.

Johannes 16:8

Daarom wil ek hê julle moet weet dat iemand wat sê: “Vervloek is Jesus”, nie deur die Gees van God praat nie; en niemand kan sê: “Jesus is die Here” nie, behalwe deur die Heilige Gees.

1 Korintiërs 12:3

God het ons vir Hom afgesonder, ons as sy eiendom beseël en die Heilige Gees in ons harte gegee as waarborg van wat ons nog sal ontvang.

2 Korintiërs 1:21b-22

Deur die Woord van God

U woord is die lamp wat my die weg wys,

die lig op my pad.

Psalm 119:105

Dit was die bedoeling van God in sy wysheid dat die wêreld nie deur geleerdheid tot kennis van God sou kom nie.

1 Korintiërs 1:21a

Die geloof kom dus deur die prediking wat ŉ mens hoor, en die prediking wat ons hoor, is die verkondiging van Christus.

Romeine 10:17

Iemand wat in Christus glo, is ŉ nuwe mens

Ons gee geloofwaardigheid aan ons geloof deur te leef volgens die waarhede wat ons in God se ewige Woord ontdek het.

Iemand wat aan Christus behoort, is ŉ nuwe mens. Die oue is verby, die nuwe het gekom. Dit alles is die werk van God.

2 Korintiërs 5:17-18a

Daarop sê Jesus vir hom: “Dít verseker Ek jou: As iemand nie opnuut gebore word nie, kan hy die koninkryk van God nie sien nie.”

Nikodemus vra Hom toe: “Hoe kan ŉ mens gebore word as hy al ŉ ou man is? Hy kan tog nie ŉ tweede keer in sy moeder se skoot kom en gebore word nie?”

Jesus het geantwoord: “Dit verseker Ek jou: As iemand nie uit water en Gees gebore word nie, kan hy nie in die koninkryk van God kom nie.”

Johannes 3:3-5

Hoe leef iemand wat nuut is in Christus?

Dien mekaar

ŉ Mens moet nie sy eie voordeel soek nie, maar dié van ander.

Moenie aanstoot gee nie, nie aan Jode of aan Grieke of aan die gemeente van God nie. Maak soos ek: ek probeer om almal in alles tegemoet te kom. Ek soek nie my eie belang nie maar dié van baie ander, sodat hulle gered kan word.

1 Korintiërs 10:24,32-33

Wees uit eerbied vir Christus aan mekaar onderdanig.

Efesiërs 5:21

Betoon hartlike broederliefde teenoor mekaar;

bewys eerbied teenoor mekaar

en wees mekaar daarin tot voorbeeld.

Romeine 12:10

Laat ons dan nie moeg word om goed te doen nie, want as ons nie verslap nie, sal ons op die bestemde tyd ook die oes insamel. Solank ons die geleentheid het, moet ons dus aan almal goed doen, veral aan ons medegelowiges.

Galasiërs 6:9-10

Wees ŉ voorbeeld vir ander

Tree met wysheid op teenoor die mense wat nog buite die gemeente is. Maak die beste gebruik van elke geleentheid. Wat julle sê, moet altyd vriendelik wees en van goeie smaak getuig; en julle moet weet hoe julle elkeen behoort te antwoord.

Kolossense 4:5-6

“Laat julle lig so voor die mense skyn, dat hulle julle goeie werke kan sien en julle Vader wat in die hemel is, verheerlik.”

Matteus 5:16

Julle moet doen wat die woord sê en dit nie net aanhoor nie, anders bedrieg julle julleself.

Jakobus 1:22

Daarom, broers, moet julle julle des te meer daarvoor beywer om deur julle lewe te bewys dat God julle geroep en verkies het.

2 Petrus 1:10a

Liewe kinders, ons liefde moenie net woorde en lippetaal wees nie, maar moet met die daad bewys word, en dan in opregtheid. Hierdeur kan ons ook te wete kom dat ons aan die ware God behoort en kan ons ons gewete voor Hom tot rus bring.

1 Johannes 3:18-19

Groei in geloof

Die nuwe wese moet groei en volwasse raak. Groei kom deur die lees en die hoor van God se Woord en deur saam met ander gelowiges te aanbid.

Ook bid ek dat julle liefde al hoe meer sal toeneem in begrip en fyn aanvoeling, sodat julle die dinge sal kan onderskei waarop dit werklik aankom.

Filippense 1:9-10a

Laat ons nie stilstaan by die eerste dinge wat aangaande Christus verkondig word nie, maar verder gaan na die volle inhoud van die boodskap.

Hebreërs 6:1a

Tog is wat ons verkondig wysheid, maar net vir dié wat daarvoor ryp is, en dan ŉ wysheid wat nie van hierdie wêreld is of van die heersers van hierdie wêreld nie.

1 Korintiërs 2:6a

Daarom, van die dag af dat ons van julle gehoor het, hou ons ook nie op om vir julle te bid nie. Ons vra God dat Hy deur al die wysheid en insig wat die Gees gee, julle sy wil duidelik sal laat ken, sodat julle tot eer van die Here sal lewe deur net te doen wat Hy verlang. Mag julle vrugte dra deur goeie werke en toeneem in die kennis van God.

Kolossense 1:9-10

Soos pasgebore kindertjies smag na melk, moet julle smag na die suiwer geestelike melk, sodat julle daardeur kan opgroei en die saligheid verkry.

1 Petrus 2:2

Hoe versterk God ons geloof?

God laat ons geloof groei en sterk word op die volgende maniere:

Deur die Heilige Gees

“Ek is by julle al die dae tot die voleinding van die wêreld.”

Matteus 28:20b

Ek sal die Vader vra, en Hy sal vir julle ŉ ander Voorspraak stuur om vir ewig by julle te wees, naamlik die Gees van die waarheid. Die wêreld kan Hom nie ontvang nie, omdat hulle Hom nie sien en Hom nie ken nie. Maar julle ken Hom, omdat Hy by julle bly en in julle sal wees.

... en wanneer die Vader in my Naam die Voorspraak, die Heilige Gees, stuur, sal Hy julle alles leer en julle herinner aan alles wat Ek vir julle gesê het.

Johannes 14:16-17,26

Dit het Hy gedoen deur die wedergeboorte wat die sonde afwas, en deur die Heilige Gees wat nuwe lewe gee. God het die Heilige Gees oorvloedig op ons uitgestort deur Jesus Christus ons Verlosser.

Titus 3:5b-6

Deur sy Woord

Die woord van God is lewend en kragtig. Dit is skerper as enige swaard met twee snykante en dring deur selfs tot die skeiding van siel en gees en van gewrigte en murg. Dit beoordeel die bedoelings en gedagtes van die hart. Daar is ook niks in die skepping wat vir God onsigbaar is nie; alles lê oop en bloot voor sy oë. En aan Hom moet ons rekenskap gee.

Hebreërs 4:12-13

Die hele Skrif is deur God geïnspireer en het groot waarde om in die waarheid te onderrig, dwaling te bestry, verkeerdhede reg te stel en ŉ regte lewenswyse te kweek, sodat die man wat in diens van God staan, volkome voorberei en toegerus sal wees vir elke goeie werk.

2 Timoteus 3:16-17

Toe sê Jesus vir die Jode wat in Hom glo: “As julle aan my woorde getrou bly, is julle waarlik my dissipels; en julle sal die waarheid ken, en die waarheid sal julle vrymaak.”

Johannes 8:31-32

Deur die kerk

Die liggaam van die kerk met sy openbare aanbiddingsbyeenkomste, die sakramente en wedersydse gemeenskap van gelowiges verteenwoordig die tuiste van gelowiges.

Hulle het hulle heelhartig toegelê op die leer van die apostels en die onderlinge verbondenheid, die gemeenskaplike maaltyd en die gebede.

Hulle het almal elke dag getrou by die tempel bymekaargekom, van huis tot huis die gemeenskaplike maaltyd gehou, hulle kos met blydskap en in alle eenvoud geëet, en God geprys. Die hele volk was hulle goedgesind. En die Here het elke dag mense wat gered word, by die gemeente gevoeg.

Handelinge 2:42,46-47

Die groot getal wat gelowig geword het, was een van hart en siel. Niemand het sy goed net vir homself gehou nie, maar hulle het alles met mekaar gedeel.

Handelinge 4:32

In die hele Judea, Galilea en Samaria het die kerk ŉ tyd van rus en vrede belewe. Dit het gevestig geraak en in gehoorsaamheid aan die Here gelewe. Die kerk is deur die Heilige Gees versterk, en die ledetal het toegeneem.

Handelinge 9:31

Deur openbare aanbidding

Hy het ook in Nasaret gekom, waar Hy grootgeword het, en soos sy gewoonte was, het Hy op die sabbatdag na die sinagoge toe gegaan.

Lukas 4:16a

Ons moenie van die samekomste van die gemeente af wegbly soos party se gewoonte is nie, maar mekaar eerder aanmoedig om daarheen te gaan, en dit des te meer namate julle die oordeelsdag sien nader kom.

Hebreërs 10:25

Nee, laat die Gees julle vervul, en sing onder mekaar psalms, lofgesange en ander geestelike liedere; sing met julle hele hart tot eer van die Here. Dank God die Vader altyd oor alles in die Naam van ons Here Jesus Christus.

Efesiërs 5:18b-20

Net een ding het ek van die Here gevra

en dit sal ek najaag:

dat ek my hele lewe lank in sy huis mag woon

om sy goedheid te belewe

en daaroor na te dink in sy tempel.

Psalm 27:4

Ek was bly toe hulle vir my gesê het:

“Kom ons gaan na die huis van die Here toe.”

Psalm 122:1

Deur onderrig en lering

Maar hoe kan ŉ mens Hom aanroep as jy nie in Hom glo nie? En hoe kan jy in Hom glo as jy nie van Hom gehoor het nie? En hoe kan jy van Hom hoor sonder iemand wat preek? En hoe kan iemand preek as hy nie gestuur is nie? Daar staan ook geskrywe: “Hoe wonderlik klink die voetstappe van dié wat die goeie boodskap bring.”

Romeine 10:14-15

Daarom, van die dag af dat ons van julle gehoor het, hou ons ook nie op om vir julle te bid nie. Ons vra God dat Hy deur al die wysheid en insig wat die Gees gee, julle sy wil duidelik sal laat ken, sodat julle tot eer van die Here sal lewe deur net te doen wat Hy verlang. Mag julle vrugte dra deur goeie werke en toeneem in die kennis van God.

Kolossense 1:9-10

Deur gemeenskap met Christus en medegelowiges

Hom wat ons gesien en gehoor het, verkondig ons aan júlle, sodat julle aan ons gemeenskap deel kan hê. En die gemeenskap waaraan ons deel het, is dié met die Vader en met sy Seun, Jesus Christus.

1 Johannes 1:3

Net so is ons, al is ons baie, in Christus een liggaam, en almal afsonderlik lede van mekaar.

Romeine 12:5

Omdat ons almal een liggaam geword het, is ons almal met die een Gees gedoop, of ons nou Jood of Griek is, slaaf of vry.

Nou is daar wel baie lede maar net een liggaam.

1 Korintiërs 12:13a,20

Deur die nagmaal

“Ek is die lewende brood wat uit die hemel gekom het. As iemand van hierdie brood eet, sal hy ewig lewe. En die brood wat Ek sal gee, is my liggaam. Ek gee dit sodat die wêreld kan lewe.”

Die Jode het toe onder mekaar begin stry en gesê: “Hoe kan hy sy liggaam vir ons gee om te eet?”

Maar Jesus sê vir hulle: “Dit verseker Ek julle: As julle nie die liggaam van die Seun van die mens eet en sy bloed drink nie, het julle nie die lewe in julle nie. Wie my liggaam eet en my bloed drink, het die ewige lewe, en Ek sal hom op die laaste dag uit die dood laat opstaan. My liggaam is die ware voedsel, en my bloed is die ware drank. Wie my liggaam eet en my bloed drink, bly in My en Ek in hom. Soos die lewende Vader My gestuur het, en Ek deur Hom lewe, so sal hy wat My eet, ook deur My lewe.”

Johannes 6:51-57

Die beker van danksegging, waarvoor ons God dank, is dit nie die gemeenskap met die bloed van Christus nie? Die brood wat ons breek, is dit nie die gemeenskap met die liggaam van Christus nie? Omdat dit een brood is, is ons, al is ons baie, saam een liggaam, want ons het almal deel aan die een brood.

1 Korintiërs 10:16-17

Deur gebed

“Dít verseker Ek julle: Wat julle die Vader ook al in my Naam sal bid, sal Hy vir julle gee. Tot nou toe het julle nog nie in my Naam gebid nie. Bid, en julle sal ontvang, sodat julle blydskap volkome kan wees.”

Johannes 16:23b-24

“Vra, en vir julle sal gegee word; soek, en julle sal kry; klop, en vir julle sal oopgemaak word, want elkeen wat vra, ontvang; en elkeen wat soek, kry; en vir elkeen wat klop, sal oopgemaak word.”

Matteus 7:7-8

Jesus was êrens op ŉ plek besig om te bid. Toe Hy klaar was, sê een van sy dissipels vir Hom: “Here, leer ons bid, soos Johannes ook sy volgelinge geleer het.”

En Hy sê vir hulle: “Wanneer julle bid, sê dan:

“Vader, laat u Naam geheilig word;

laat u koninkryk kom.

Gee ons elke dag ons daaglikse brood;

en vergeef ons ons sondes,

want ons vergewe ook elkeen wat teen ons oortree;

en laat ons nie in versoeking kom nie.”

Lukas 11:1-4

En nou kan ons met vrymoedigheid na God gaan, omdat Hy ons gebede verhoor as ons enigiets volgens sy wil vra. En aangesien ons weet dat Hy ons gebede verhoor as ons iets só vra, weet ons ook dat ons kry wat ons van Hom vra. (1 Johannes 5:14-15)

Deur versoeking te weerstaan

God versterk ons geloof om versoeking te weerstaan.

Toe is Jesus deur die Gees die woestyn in gelei om deur die duiwel versoek te word.

Maar Jesus sê vir hom: “Gaan weg, Satan, want daar staan geskrywe:

“Die Here jou God moet jy aanbid en Hom alleen dien.”

Daarna het die duiwel Hom met rus gelaat, en daar het engele gekom en Hom versorg.

Matteus 4:1,10-11

... en laat ons nie in versoeking kom nie maar verlos ons van die Bose.

Matteus 6:13

Trek die volle wapenrusting aan wat God julle gee, sodat julle op julle pos kan bly ondanks die listige aanslae van die duiwel. Ons stryd is nie teen vlees en bloed nie, maar teen elke mag en gesag, teen elke gees wat heers oor hierdie sondige wêreld, teen elke bose gees in die lug.

Efesiërs 6:11-12

Staan die duiwel teë en hy sal van julle af wegvlug.

Jakobus 4:7b

Wees nugter, wees wakker! Julle vyand, die duiwel, loop rond soos ŉ brullende leeu, op soek na iemand om te verslind. Bly standvastig in die geloof en staan hom teë. En moenie vergeet nie: dwarsdeur die wêreld moet julle medegelowiges dieselfde soort lyding verduur.

1 Petrus 5:8-9

Gelukkig is die mens wat in versoeking standvastig bly. As hy die toets deurstaan het, sal hy as oorwinningsprys die lewe ontvang wat die Here belowe het aan dié wat Hom liefhet.

Iemand wat in versoeking kom, moet nooit sê: “Ek word deur God versoek” nie; want God kan nie verlei word nie, en self verlei Hy niemand nie. Maar ŉ mens word verlei deur sy eie begeertes wat hom aanlok en saamsleep. Daarna, as die begeertes bevrug geraak het, bring dit die sonde voort; en as die sonde ryp geword het, loop dit uit op die dood.

Jakobus 1:12-15

Deur die volkome oorgawe aan God

Moet dan nie toelaat dat die sonde nog langer oor julle heerskappy voer en julle die begeertes van julle sterflike aardse bestaan laat gehoorsaam nie. Julle moet geen deel van julle liggame in diens van die sonde stel as ŉ werktuig om goddeloosheid te bedrywe nie. Nee, stel julle in diens van God as mense wat dood was maar lewend gemaak is, en stel elke deel van julle liggame in diens van God as werktuig om te doen wat God wil.

Romeine 6:12-13

Wees baie versigtig hoe julle lewe: nie soos onverstandige mense nie, maar soos verstandiges. Maak die beste gebruik van elke geleentheid, want ons lewe in ŉ goddelose tyd. Moet daarom nie onverstandig optree nie, maar probeer te wete kom wat die Here wil dat julle moet doen.

Moet julle nie aan drank te buite gaan nie; daarmee gaan losbandigheid gepaard. Nee, laat die Gees julle vervul, en sing onder mekaar psalms, lofgesange en ander geestelike liedere; sing met julle hele hart tot eer van die Here. Dank God die Vader altyd oor alles in die Naam van ons Here Jesus Christus.

Efesiërs 5:15-20

Verkondig die Goeie Nuus

God wil die wêreld bereik deur gelowiges en daarom is dit ons taak om die Goeie Nuus te verkondig:

“Laat julle lig so voor die mense skyn, dat hulle julle goeie werke kan sien en julle Vader wat in die hemel is, verheerlik.”

Matteus 5:16

“Gaan dan na al die nasies toe en maak die mense my dissipels: doop hulle in die Naam van die Vader en die Seun en die Heilige Gees, en leer hulle om alles te onderhou wat Ek julle beveel het. En onthou: Ek is by julle al die dae tot die voleinding van die wêreld.”

Matteus 28:19-20

“Maar julle sal krag ontvang wanneer die Heilige Gees oor julle kom, en julle sal my getuies wees in Jerusalem sowel as in die hele Judea en in Samaria en tot in die uithoeke van die wêreld.”

Handelinge 1:8

Die gelowiges wat uitmekaar gejaag is, het so ver as wat hulle gegaan het, die evangelie verkondig.

Handelinge 8:4

“Hy het ons opdrag gegee om aan die volk te verkondig en te bevestig dat dit Hy is wat deur God aangestel is as Regter oor lewendes en dooies. Van Hom getuig al die profete dat elkeen wat in Hom glo, vergewing van sondes deur sy Naam ontvang.”

Handelinge 10:42-43

… ek beveel jou met die oog op sy koms en sy koningskap: verkondig die woord; hou daarmee vol, tydig en ontydig; weerlê, bestraf, bemoedig deur met alle geduld onderrig te gee, want daar sal ŉ tyd kom wanneer die mense die gesonde leer nie meer sal verdra nie.

2 Timoteus 4:1b-3a

Gaan in vreugde en vrede

Mense wat hulle geluk in aardse dinge en tydelike genot soek, word spoedig teleurgestel. Maar as ons volgens God se Woord leef, ervaar ons vreugde en vrede wat ŉ leeftyd duur.

Maar toe het die goedheid van God ons Verlosser en sy liefde vir die mens verskyn. Hy het ons verlos, nie op grond van iets wat ons vir ons vryspraak gedoen het nie, maar op grond van sy eie ontferming. Dit het Hy gedoen deur die wedergeboorte wat die sonde afwas, en deur die Heilige Gees wat nuwe lewe gee. God het die Heilige Gees oorvloedig op ons uitgestort deur Jesus Christus ons Verlosser. So is ons dan deur sy genade vrygespreek en het ons erfgename geword van die ewige lewe wat ons verwag.

Titus 3:4-7

Wie met trane saai, sal die oes met gejuig inbring.

Al loop hy en huil terwyl hy die saaisak dra,

hy kom juigend terug

terwyl hy sy gerwe dra.

Psalm 126:5-6

Dit gaan goed met elkeen wat die Here dien

en sy wil doen.

Die vrug van jou arbeid sal jy geniet,

gelukkig en voorspoedig sal jy wees.

Psalm 128:1-2

Toe Hy gekom het, het Hy die goeie boodskap van vrede gebring: vrede vir julle wat ver van God was, vrede ook vir dié wat naby was.

Efesiërs 2:17

Genade en vrede vir julle van God ons Vader en die Here Jesus Christus.

Galasiërs 1:3

Lewenswysheid

Eerste digitale uitgawe 2012

Kopiereghouer van hierdie publikasie: © Bybelgenootskap van Suid-Afrika 2012

Bybelteks: © 1983-vertaling

© Bybelgenootskap van Suid-Afrika 1975, 1979, 1983

Alle regte voorbehou. Geen gedeelte van hierdie boek mag sonder skriftelike verlof van die uitgewer gereproduseer of in enige vorm of deur enige elektroniese of meganiese middel weergegee word nie, hetsy deur fotokopiëring, skyf- of bandopname, of deur enige ander stelsel van inligtingsbewaring en -ontsluiting.

Uitgegee deur die Bybelgenootskap van Suid-Afrika, Posbus 5500, Tygervallei 7536, Bellville

www.bybelgenootskap.co.za

Epub-formaat:   ISBN 978-0-7982-1698-2
Mobi-formaat:   ISBN 978-0-7982-1699-9

Bybels en Oudiobybels is op die BibleSA-app beskikbaar.